སྲིད་སྐྱོང་མཆོག་གིས་རྒྱ་ནག་གཞུང་ནས་བོད་ཀྱི་རིག་གཞུང་གཏོར་བཤིག་གཏོང་ཐབས་སུ་ཐབས་ཤེས་འདྲ་མིན་བྱེད་ཀྱིན་ཡོད་པས་སྐབས་༡༥པའི་བཀའ་ཤག་ནས་ལྷ་མོའི་སྒྱུ་རྩལ་རིག་གཞུང་གཙོའི་བོད་ཀྱི་རིག་གཞུང་སྲུང་སྐྱོབ་སྔར་ལྷག་གནང་རྒྱུ་ཡིན་སྐོར་གསུངས་སོང་།དེ་རིང་སྔ་དྲོའི་ཆུ་ཚོད་༩སྟེང་བོད་ཀྱི་ཟློས་གར་ཁང་གི་རྩེད་ཐང་དུ།དུས་རབས་༡༤བའི་ནང་ཐང་སྟོང་རྒྱལ་པོས་གསར་གཏོད་མཛད་གནང་བ་དང་ཕྱི་ལོ་༡༩༩༣ལོར་ཐོག་མར་བཙན་བྱོལ་དུ་མགོ་འཛུགས་གནང་བའི་བོད་ཀྱི་ལྷ་མོའི་འཁྲབ་གཞུང་གི་ཡོངས་གྲགས་དུས་ཆེན་བོད་ཀྱི་ཞོ་སྟོན་རྒྱས་པ་ཐེངས་༢༣པ་མགོ་འཛུགས་གནང་སྟེ།ཕྱི་ཚེས་༢༥བར་བོད་མི་འདུས་སྡོད་ཀྱི་ས་གནས་ཁག་༡༡ནང་ལྷ་མོའི་འཁྲབ་གཞུང་ཚན་པ་ཁག་༡༢ནས་བོད་ཀྱི་རྣམ་ཐར་ཆེན་པོ་བརྒྱད་ཚུད་པའི་འཁྲབ་སྟོན་བྱེད་བཞིན་ཡོད་པ་དང་།ཞོ་སྟོན་དུས་ཆེན་མགོ་འཛུགས་ཀྱི་མཛད་སྒོར་སྐུ་མགྲོན་གཙོ་བོ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གི་དབུས་བཀའ་བློན་རྣམ་པ་དང་ཁྲིམས་ཞིབ་པ་གཉིས།བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གི་གཙོའི་སྤྱི་འཐུས་རྣམ་པ།དེ་བཞིན་གཞུང་འབྲེལ་དང་གཞུང་མ་ཡིན་པའི་ཚོགས་སྡེ་ཁག་གི་འགན་འཛིན་དང་འབྲེལ་ཡོད་ལས་བྱེད་རྣམ་པ།བཙན་བྱོལ་བོད་མིའི་གཞིས་ཆགས་ཁག་ནས་ཕེབས་པའི་ལྷ་མོའི་འཁྲབ་གཞུང་ཚན་པའི་མི་སྣ་དང་བཞུགས་སྒར་ཁུལ་གྱི་སེར་སྐྱ་ཕོ་མོ་དང་ཡུལ་སྐོར་བ་བཅས་འཛོམས་འདུག